Sur Editur, Il-Kummissjoni Ewropea qed tistudja kif ma tħallix min iħallas anqas taxxa minn ħaddieħor. Tgħid xi ħaġa simili hemm xi ċans li titwettaq ukoll fil-gżejjer tagħna? Tat-take-away isimhom magħhom? Mela dawn m'għandhomx volum ta' bejgħ u introjtu? Kif uħud li joffru servizzi fid-djar, ristornati u stabbilimenti, ma jafux x'inhu ktieb tal-irċevuti tal-VAT? Meta se naraw iżjed infurzar? Il-plejtu dwar minn jevadi t-taxxi għandu jsir f'kampanja unita u mhux jiġu identifikati ftit nies 'in the public eye'. Din hi kwistjoni ta' governanza tajba. Fl-aħbarijiet deher stabbiliment kummerċjali 'żgħir' li għandu fergħat f'xi erba' jew sitt lokalijtajiet u wieħed minnhom ġie misruq madwar €1,000 li jkun daħħal dik il-ġurnata. Mela ladarba dan l-istabbiliment jiftaħ 365 jum, f'sena jdaħħal terz ta' miljun li nofshom huma profitti, immultiplikati b'sitta jagħtu ċifra ta' €3 miljun; u taxxa kemm iħallas? Jew biex jaħilbu l-assigurazzjoni kapaċi u tat-taxxa mhumiex kapaċi jeħdulhom dak li dovut lill-istat? Kieku kemm jinxtraw aktar magni tal-kliewi u inkubaturi, bla ħtieġa ta' fondi miġbura mill-voluntiera! VIVID GREY, L-IMSIDA